Ľ. Mušková, poslankyňa: (2002-12-11):
V mojom vystúpení by som sa chcela vyjadriť a upriamiť vašu pozornosť na časť rozpočtu, ktorá sa dotýka hlavne jeho dopadu na financovanie školstva. Po dôkladnom preštudovaní návrhu zákona o štátnom rozpočte na rok 2003 môžem konštatovať, že rozpočet nedostatočne vykrýva finančné prostriedky v kapitole Súhrnný finančný vzťah k obciam a vyšším územným celkom, konkrétne decentralizačnú dotáciu pre obce a vyššie územné celky v odvetví školstva na zabezpečenie prevádzky škôl a školských zariadení. Taktiež sa javí ako nedostatočný na tovary a služby v kapitolách krajských úradov na zabezpečenie prevádzky škôl a školských zariadení v pôsobnosti krajských – a teraz už miest –, okresných úradov, financovanie cez to. Dlh rozpočtu je pracovníkmi Odborového zväzu pracovníkov školstva a vedy na Slovensku odhadnutý na sumu 1 mld. Sk. V rozpočte nie je účelovo určené, koľko finančných prostriedkov má prejsť na školstvo v kapitole krajských úradov. Obava pracovníkov odborov školstva je opodstatnená, pretože v takto neadresnom postavení rozpočtovej kapitoly sa finančné prostriedky dajú veľmi ľahko presmerovať na iný účel, ako je školstvo. Návrh zákona o rozpočte nezverejňuje tiež výdavky na školstvo, oddiel 09 Vzdelávanie. Je žiaduce, aby sa informácie tohto druhu zverejnili a pre príslušné kompetentné orgány sa stali tieto položky záväznými. O pozitívach tohto rozpočtu sme počúvali z úst predstaviteľa vlády i mojich kolegov, vládnych poslancov, mojou  úlohou je viac hodnotiť to, čo návrh zákona neobsahuje, na čo návrh zákona zabudol, alebo že vláda nechce svoje sľuby dané pred voľbami občanom realizovať. Po prvé, treba jednoznačne konštatovať, že v budúcom kalendárnom roku 2003 poklesne reálny plat učiteľov základných a stredných škôl približne o 3,5 %. Po druhé, rozpočet, tak ako je postavený, spôsobí zadlženie školstva, pretože nedostatočne vykrýva prenesené kompetencie školstva v zmysle zákona o transformácii verejnej správy. Po tretie, nie sú vytvorené predpoklady na realizáciu polovice ďalšieho platu v roku 2003 pre učiteľov a vedeckých pracovníkov. Po štvrté, vláda v novele zákona o verejnej službe posunie účinnosť uplatnenia vyšších platových taríf pre pedagogických zamestnancov vysokých škôl a vedeckovýskumných pracovníkov. Po piate, vláda sa bojí zverejniť výdavky na školstvo, oddiel 09 Vzdelávanie. Po šieste, vláda nenašla zdroje na vykrytie pôžičiek v zmysle zákona č. 471/2002 Z. Z. o pôžičkovom fonde pre začínajúcich pedagógov. Po siedme, pravdepodobne ani v roku 2003 nebudú k dispozícii finančné prostriedky na realizáciu  doplnkového dôchodkového poistenia pre pracovníkov školstva. Toto sú hlavné nedostatky, ktoré návrh zákona o rozpočte na rok 2003 pre školstvo má, mohla by som ďalej spomínať nedostatočné financovanie položiek vedy a vysokého školstva. Aj keď rozpočet uvažuje s navýšením  o 0,1 % HDP pre vysoké školy, vyhlásenia Slovenskej rektorskej konferencie k vláde jednoznačne proklamujú spomalenie a niekde aj zastavenie plánovaného rozvoja vysokých škôl oproti krajinám Európskej únie. Odborový zväz pracovníkov školstva a vedy tvrdí, že dopady opatrení v ekonomickej a sociálnej oblasti sú neprimerané a budú mať negatívne dopady na obyvateľstvo, ako aj celkový rozvoj vzdelanosti Slovenska. Ak na niekoho nezapôsobili moje slová, nech zapôsobia čísla. Celkové výdavky pre školstvo sú také, že sú pre malé školy mzdy 19,566 315 mld., odvody 7,386 284 mld., prevádzka je pre malé školy 5,793 756 mld., vysoké školy 8,344 836 mld., celkom 41,091 191 mld., t. j. 3,55 % hrubého domáceho produktu. Na rok 2002, teda v minulom roku sa na vzdelanie rozpočtovali finančné prostriedky vo výške 40,2 mld., čo predstavuje 3,82 % z hrubého domáceho produktu. Ak by sme sa chceli postupne približovať odporúčaniam Európskej únie,  t. j. k 6 %  hrubého domáceho produktu, tak by sa v roku 2003 na vzdelanie malo rozpočtovať aspoň 4,25 %, t. j. 49 mld. Sk. Ak si všimneme ten postup, ideme opačným smerom. Dovoľte mi, aby som svoje vystúpenie ukončila výzvou vláde v zastúpení jediného člena. Vláda Slovenskej republiky by si mala uvedomiť, že najväčšie bohatstvo, ktoré máme, a jediné bohatstvo, ktoré máme, máme v mladých ľuďoch. A nemala by teda hazardovať s perspektívnym tvorivým potenciálom tejto krajiny. Chceme ísť do Európskej únie, potom nemôžeme znižovať financie na školstvo. Máme zlý demografický vývoj, tuná som to už minule hovorila. Naši mladí ľudia odchádzajú a tento rozpočet vôbec túto situáciu nerieši. A ešte poznámka na záver. V dňoch 15. a 16. marca 2002 sa v Barcelone konalo zasadnutie Európskej rady. Závery predsedníctva z tohto zasadnutia sa venujú tiež vzdelávaniu a vede. Zasadaniu Európskej únie bol predložený detailný pracovný plán konkrétnych budúcich cieľov európskych vzdelávacích systémov, ktoré majú byť splnené do roku 2010. Plán sa zameral na 3 strategické ciele: zdokonalenie a zvýšenie kvality a efektívnosti európskych systémov vzdelávania, uľahčenie prístupu k celoživotnému vzdelávaniu, otvorenie systému vzdelávania celému svetu. V oblasti vzdelávania by Európska únia mala do roku 2010 dosiahnuť tieto ciele: najvyššiu kvalitu – požiadavka, aby európske systémy vzdelávania a vzdelávacie inštitúcie predstavovali svetový vrchol čo do kvality a významu –, vzájomnú kompatibilitu európskych systémov vzdelávania, ktorá občanom Európy umožní ich plné využívanie – občania, ktorí získali kdekoľvek na území Európskej únie kvalifikáciu či vzdelanie, ju budú môcť efektívne využiť pre prácu, čiže ďalšie vzdelávanie v rámci Európskej únie, obyvatelia Európskej únie akéhokoľvek veku budú mať prístup k ďalšiemu vzdelávaniu a Európa bude otvorene pristupovať k spolupráci v prospech všetkých geografických oblastí a mala by sa stať preferenčnou destináciou študentov a vedcov celého sveta. Vláda Slovenskej republiky musí vyvodiť maximálnu snahu, aby tieto jasne postavené ciele naplnila. Tento rozpočet to neodzrkadľuje. Dovolím si navrhnúť pozmeňujúci návrh, kde v rámci návrhu limitov dotácií samosprávnych krajov na rok 2003 v kapitole Súhrnný finančný vzťah k obciam a vyšším územným celkom navrhujem navýšiť rozpočet vo výške 1 mld. Sk. Zdôvodnenie. Rozpočet na rok 2003 je nedostatočný, nereflektuje pripravované zdraženie energií, vodného, stočného a tepla, ktoré sa pre budúci rok chystá. Ak sa nezrealizuje tento pozmeňujúci návrh, vláda bude musieť počas roku 2003 viackrát alebo opäť oddlžovať malé školstvo ako to robila v minulých rokoch 2000, 2001 a aj 2002. A ešte by som úplne na samý záver povedala, že je pekné, že sa snažíme navýšiť rozpočet, čo sa týka Infoveku, ale myslím si, že by bolo ešte krajšie, keby sme pre deti zabezpečili, aby sa mohli učiť v školách, kde je teplo, kde im neprší na hlavu, aby deti nemuseli chodiť tak ako za Márie Terézie na suché záchody. Je to tak, bohužiaľ. Neviem teda, či nemá vláda v úmysle mnohé školy rušiť, tak ako tuná povedal pán poslanec vládnej koalície. Ďakujem veľmi pekne za pozornosť.